**OBRAZLOŽENJE**

**uz nacrt prijedloga Odluke o izmjenama i dopunama Odluke o porezima Općine Matulji**

Važećom Odluke o porezima Općine Matulji („Službene novine Primorsko – goranske županije“ broj 22/01 i 50/13) utvrđene su vrste općinskih poreza, porezni obveznici, porezna osnovica, stope i visina poreza te način obračuna i plaćanja poreza u skladu sa Zakonom o financiranju jedinica lokalne i područne (regionalne) samouprave („Narodne novine“ broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12, 147/14 i 100/15).

Zakonom o izmjenama Zakona o financiranju jedinica lokalne i područne (regionalne) samouprave („Narodne novine“ broj 115/16) koji je stupio na snagu 1. siječnja 2017. godine, brisane su odnosno prestale su važiti odredbe Zakona o financiranju jedinica lokalne i područne (regionalne) samouprave o porezima jedinica lokalne i područne (regionalne) samouprave te je ova materija sada uređena novim Zakonom o lokalnim porezima („Narodne novine“ broj 115/16 – u daljnjem tekstu: Zakon), koji je stupio na snagu 1. siječnja 2017. godine.

Zakonom je uređen sustav utvrđivanja i naplate, pored ostalog, i poreza jedinica lokalne samouprave (općina i gradova), pri čemu je utvrđeno kako jedinice lokalne samouprave mogu uvesti slijedeće poreze: prirez porezu na dohodak, porez na potrošnju, porez na kuće za odmor i porez na korištenje javnih površina.

Zakonom je u odnosu na ranije važeći Zakon o financiranju jedinica lokalne i područne (regionalne) samouprave, ukinut porez na tvrtku ili naziv, utvrđena je obveza jedinica lokalne samouprave da donesu novu Odluku odnosno odluke kojima utvrđuju „lokalne poreze“.

Obzirom na navedene izmjene propisa, ukidanje poreza na tvrtku ili naziv te uvođenje novog poreza, a to je prirez porezu na dohodak, ukazala se potreba za donošenjem izmjene i dopune Odluke o porezima Općine Matulji.

U nacrtu prijedloga Odluke u odnosu na važeću Odluku o porezima Općine Matulji uvodi se novi porez – i to prirez porezu na dohodak koji se predviđa u ovom nacrtu prijedloga Odluke da se prirez porezu na dohodak plaća po stopi od 10% na osnovicu koja je predložena u članku 2.b ove Odluke i to na način da osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak prema ovom Nacrtu prijedloga odredbe članka 2.a plaćao bi se na području Općine Matulji i to na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Prema nacrtu prijedloga odredbe članka 2. ove Odluke, obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine Matulji.

Uvođenje prireza porezu na dohodak po stopi od 10% ne bi teretilo najniže plaće niti bi utjecalo na standard zaposlenika s nižim primanjima. Naime, poreznom reformom zaposlenici s nižim primanjima, s obzirom na povećanje osobnog odbitka i povećanje poreznih razreda, ne plaćaju porez na dohodak pa samim time ne bi plaćali ni prirez porezu na dohodak Općini Matulji.

Kakav je financijski učinak (na neto plaće) prijedlogom ove Odluke i to uvođenjem stope prireza od 10% vidi se u tabeli koja slijedi:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 2016.g. |  |  |  |  |  |  |  |  |
|  |  |  |  |  |  |  |  |  |
| neto plaća | | 4000 | | 5000 | | 6000 | | |
|  |  | samac | 1.uzd.član | samac | 1.uzd.član | samac | 1.uzd.član | 2.uzd.član |
| neto plaća | | 4.000,00 | 4.000,00 | 5.000,00 | 5.000,00 | 6.000,00 | 6.000,00 | 6.000,00 |
| porez |  | 264,00 | 12,00 | 314,00 | 0,00 | 564,00 | 252,00 | 0,00 |
| neto na ruke | | 3.736,00 | 3.988,00 | 4.686,00 | 5.000,00 | 5.436,00 | 5.748,00 | 6.000,00 |
|  |  |  |  |  |  |  |  |  |
| 2017.g |  |  |  |  |  |  |  |  |
|  |  |  |  |  |  |  |  |  |
| neto plaća | | 4000 | | 5000 | | 6000 | | |
|  |  | samac | 1.uzd.član | samac | 1.uzd.član | samac | 1.uzd.član | 2.uzd.član |
| neto plaća | | 4.000,00 | 4.000,00 | 5.000,00 | 5.000,00 | 6.000,00 | 6.000,00 | 6.000,00 |
| porez |  | 48,00 |  | 288,00 | 0,00 | 528,00 | 108,00 | 0,00 |
| neto na ruke | | 3.952,00 | 4.000,00 | 4.712,00 | 5.000,00 | 5.472,00 | 5.892,00 | 6.000,00 |
|  |  |  |  |  |  |  |  |  |
| prijedlog 2018.g. | | |  |  |  |  |  |  |
|  |  |  |  |  |  |  |  |  |
| neto plaća | | 4000 | | 5000 | | 6000 | | |
|  |  | samac | 1.uzd.član | samac | 1.uzd.član | samac | 1.uzd.član | 2.uzd.član |
| neto plaća | | 4.000,00 | 4.000,00 | 5.000,00 | 5.000,00 | 6.000,00 | 6.000,00 | 6.000,00 |
| porez |  | 48,00 | 0,00 | 288,00 | 0,00 | 528,00 | 108,00 | 0,00 |
| prirez | 10% | 4,80 | 0,00 | 28,80 | 0,00 | 52,80 | 10,80 | 0,00 |
| neto na ruke | | 3.947,20 | 4.000,00 | 4.683,20 | 5.000,00 | 5.419,20 | 5.881,20 | 6.000,00 |

Nacrtom prijedloga ove Odluke predviđa se uvođenje novog poreza i to prireza porezu na dohodak zbog novih zakonskih propisa temeljem kojih se smanjuje učešće jedinica lokalne samouprave tj. znatno se umanjuju porezni prihodi iz kojih se financiraju javne potrebe. Ukoliko Općina Matulji želi i dalje zadržati postojeći standard ukazala se potreba za uvrštenjem navedenog poreza.

Općinski načelnik je na sjednici kolegija održanoj dana 27. travnja 2018. godine utvrdio Nacrt prijedloga Odluke o izmjenama i dopunama Odluke o porezima Općine Matulji, te isti upućuje na savjetovanje sa javnošću.

Savjetovanje sa javnošću provest će se od dana 27.travnja 2018. do 13.svibnja 2018. godine.

U Matuljima, 27. travnja 2018.

OPĆINSKI NAČELNIK OPĆINE MATULJI

Mario Ćiković